KIRJALLINEN KYSYMYS E-2381/00 esittäjä(t): Antonio Tajani (PPE-DE) ja Giorgio Lisi (PPE-DE) komissiolle. Adrianmeren leväongelma.



Virallinen lehti nro 103 E , 03/04/2001 s. 0141 - 0142



KIRJALLINEN KYSYMYS E-2381/00 esittäjä(t): Antonio Tajani (PPE-DE) ja Giorgio Lisi (PPE-DE) komissiolle (13. heinäkuuta 2000) Aihe: Adrianmeren leväongelma Mitä aloitteita komissio aikoo tehdä Adrianmerellä esiintyvän levän torjumiseksi? Leväilmiöstä aiheutuu haittaa sekä kalastajille, kauppiaille että matkailualan yrittäjille. Miten komissio aikoo turvata Adrianmeren kalastuksen, jota jo nyt rasittavat lukuisat ongelmat, kuten esimerkiksi dieselöljyn kallis hinta, hallinnollisista rikkomuksista aiheutuvat liialliset rangaistukset ja se, että kalastusta koskevaa lainsäädäntöä ei ole järkeistetty yhdenmukaistamalla? Aikooko komissio ryhtyä hätätoimenpiteisiin? Onko komissio tietoinen myös ongelmista, jotka liittyvät biologiseen lepojaksoon, joka pitäisi turvata eri aikoina riippuen Adrianmeren eri kalalajien syntymä- ja kasvuajoista ja jota ei enää pitäisi kuten nykyään tehdään järjestää vaihtelevasti ja satunnaisesti asetuksessa määrättyinä aikoina? Miten komissio aikoo osallistua kriteerien asettamiseen kalatuotekauppiaiden avustamiseksi vuoden 1999 sodan tuhoja korjattaessa? Franz Fischlerin komission puolesta antama vastaus (8. syyskuuta 2000) Limaisten leväkukintojen yleistyminen Adrianmeressä viime vuosikymmenten aikana johtuu voimaperäisen maatalouden (lannoitteet) ja suurten kaupunkialueiden, erityisesti Milanon, liiallisista typpi- ja fosforipäästöistä. Tietyissä olosuhteissa typpi ja fosfori toimivat ravinteina ja lisäävät suuria planktonesiintymiä (piilevää), jotka ilmenevät tällaisena limamassana. Komissio on kannustanut tutkimaan tieteellisesti näitä ongelmia Adrianmerellä ja muilla alueilla mereen päästettävien ravinteiden vähentämiseksi laadittavien menettelysääntöjen pohjustamiseksi. Yhdyskuntajätevesien käsittelystä 21 päivänä toukokuuta 1991 annetun neuvoston direktiivin 91/271/ETY(1) mukaisesti kaikkien yli 10 000 asukkaan taajamien on poistettava typpi ja fosfori jätevesipäästöistään. Vesien suojelemisesta maataloudesta peräisin olevien nitraattien aiheuttamalta pilaantumiselta 12 päivänä joulukuuta 1991 annetun neuvoston direktiivin 91/676/ETY(2) mukaisesti kaikilla voimaperäisen maatalouden alueilla olisi oltava tehokas toimintaohjelma nitraattipäästöjen vähentämiseksi. Komissio painostaa kansallisia viranomaisia varmistamaan näiden säännösten asianmukaisen täytäntöönpanon. Kalakantojen suojelua koskevien määräysten rikkomisesta kalastajille määrätyt rangaistukset eivät kuulu yhteisön toimivaltaan vaan riippuvat Italian lainsäädännöstä. Tietyistä Välimeren kalavarojen teknisistä säilyttämistoimenpiteistä 27 päivänä kesäkuuta 1994 annetussa neuvoston asetuksessa (EY) N:o 1626/94(3) ja sen muutoksissa määritellään ehdot tietyille kalastustoimille. Öljyn hinnalle ei ole yhteisön tasolla paljoa tehtävissä. Biologisin perustein määrättävistä pyyntikieltokausista säädetään kansallisessa lainsäädännössä, jonka komissio tuntee. Jos arvoisat parlamentin jäsenet katsovat, että lainsäädännön yksityiskohdissa on puutteita, he voisivat lähestyä Italian viranomaisia lainsäädännön korjaamiseksi ja korjausehdotusten toimittamiseksi asianmukaisia kanavia pitkin komissiolle tarkastettavaksi. Voimassa olevan lainsäädännön mukaisesti (neuvoston asetus (EY) N:o 2792/1999, annettu 17 päivänä joulukuuta 1999, kalatalousalan rakenteellisia toimia koskevista yksityiskohtaisista säännöistä ja edellytyksistä(4)) jäsenvaltiot voivat myöntää korvauksia toiminnan väliaikaisesta keskeyttämisestä ennakoimattomissa tilanteissa asetuksen 16 artiklassa määritellyin ehdoin. Koska tällaisiin toimiin on kuitenkin varattu ainoastaan vähän varoja, jäsenvaltion on arvioitava ongelman laajuus ja valikoitava tällaisten korvausten kohteet. Jos se päättää myöntää tällaisia korvauksia, sen on ensin toimitettava komissiolle asianmukaiset tieteelliset perusteet. (1) EYVL L 135, 30.5.1991. (2) EYVL L 375, 31.12.1991. (3) EYVL L 171, 6.7.1994. (4) EYVL L 337, 30.12.1999.